**Жасөспірімді тәрбиелеудегі мектеп ұжымы мен отбасының рөлі**

Қарастырылатын сұрақтар:

6.1 Жасөспірімдік шақ және оның даму ерекшеліктері.

6.2 Жасөспірімдердің мазасыздануы мен суицидтік жағдайларға баруы.

6.3 Жасөспірімдердегі девиантты мінез-құлықтың пайда болу факторлары.

Жасөспірім кезеңі 15-16 жастан 21-25 жасқа дейінгі аралықты қамтиды.

Мектеп оқушыларының 14–15 жастан бастап 17–18 жас аралығында есеюі олардың өміріндегі өте құнды кезең. *Осы жаста жасөспірімдердің мектепте оқу процесі аяқталады*. *Жасөспірім кезеңнің ерте шағында орталық жүйке жүйесі ересек адамдікімен теңеледі.* *Сонымен қатар, осы кезеңде мидың жетілуі ерекше морфологиялық және функционалдық дамумен анықталады*. М.Ю. Красовицкий жасөспірімді барлық жағынан ересек адам деп қарастырады. Бірақ, жасөспірімдерді толығымен кемелденген ересек адам деп айтуға болмайды.

*Жасөспірімнің жаңа құрылымдарын оның өзі туралы «енді бала емеспін» дейтін түсініктің пайда болуы анықтайды. Ол өзін «ересекпін» деп сезіне бастайды. Ересек болуға және өзіне жұрттың осылай деп қарауына ұмтылады. Бұл кезеңде адамның шынайы есею шағы болып табылады.* Жасөспірім кезеңінде адамдарда өмір құндылықтарын таңдау мәселесі пайда болады.

Д.Б. Эльконин 11 - 17 жас аралығындағы жетілу кезеңін 2 фазаға бөледі:

1) 11 - 15 жас аралығы орта сынып оқушыларының, яғни, жеткіншектердің даму кезеңі болады. Мұнда жеткіншек әр жақты қарым-қатынасқа араласып, үйренеді.

2) 15 - 17 жас аралығы жасөспірімдердің даму кезеңі болып табылады. Мұнда дамуға жетекші ретінде оқу-кәсіби іс-әрекеттің арқасында жасөспірімнің танымдық-кәсіби қызығушылықтары артады.

*Жасөспірім шақта жоғары сынып оқушысының нақты бір мамандыққа деген ұмтылысы қалыптасады*.

Түрлі арбаулар мен шарықтау, күрес және бастан өткеру, жығылу және қайта тұру арқылы жасөспірімнің әлеуметтік ортада тіршілік етудің жеке-дара тәжірибесі жинақталады. Дегенмен, жасөспірім кезеңінде ішкі ұстанымды таңдау, таныту өте күрделі жұмыс болып табылады.

*Жасөспірім қоршаған әлемдегі өз орнын табуға барынша күш сала алады*. *Дегенмен, жасөспірім білмейтін жайттар, жағдайлар да жеткілікті болады*. *Оның өзін тануға және өзін қоршаған адамдарды толық тануға мүмкіндігі жете бермейді әрі рухани өмір тәжірибесі жеткіліксіз болады.* Қандай болмасын ерекше, бөгде көзқарастың, әсерлі сөздің жеткіншекке ықпалы күшті болып, оны өз бағытынан, тіпті, дұрыс жолдан да тайдыруы мүмкін. Сондықтан, жасөспірімдерді еңбекке, оқу-танымдық және қоғамдық-саяси іс-әрекеттерге, отбасы тірлігіне, азаматтық борышты өтеуге ата-аналар мен педагогтардың тәрбиесі аса маңызды.

Жасөспірім кезеңін жалпы түрде негізгі 3 тұрғыдан қарастыруға болады.

1) Биогенетикалық тұрғы. Мұнда жасөспірімнің дамуы биологиялық процес негізінде қарастырылады.

2) Социогенетикалық тұрғы. Бұл теориялар жасөспірім тұлғасының, оның өмірлік мақсаттары мен әлеуметтік бағыттылықтарына басты назар аударады.

3) Психогенетикалық тұрғы. Аталмыш тұрғы бойынша жасөспірімнің өзіндік даму негізінде психикалық дүниесіндегі өзгерістер анықталады.

Биологиялық теорияның өкілі американдық психолог Ст. Холл даму психологиясының басты заңын рекапитуляция заңы деп қарастырды. Оның пікірінше, онтогенетикалық жеке-дара даму филогенездің негізгі сатыларын қайталайды. Биогенетикалық концепцияның тағы бір өкілі неміс психиатры, психолог Э. Кречмер

адамның дене бітімінің негізінде тұлға типологиясын құрды. Ол адамның дене бітімі мен психологиялық дамуының арасында ерекше байланыс бар екендігін тұжырымдаған.

Э. Кречмер барлық адамдардың екі типке сәйкес болатындығын көрсетті. Ол бірінші типті циклотимді деп атады. Э. Кречмердің еңбектерінде бұл типтегі адамдар көңіл күйі ауыспалы, тез қозғалғыш, мазасыз т.с.с. ерекшеліктермен сипатталады. Ал, екінші тип шизотимді деп аталады. Бұл типке Э. Кречмердің айтуынша тұйық, қатынасқа белсенді түрде түсе қоймайтын, эмоциялық саласы жадау адамдар жатады.

Сондай-ақ, жасөспірім кезеңдегі әлеуметтік, психологиялық ерекшеліктерді психолог А.Г. Ковалев те биологиялық фактормен айқындайды. Биогенетикалық тұрғыға социогенетикалық теориялар мен концепциялар қарама-қайшы келеді. Социогенетикалық тұрғы жасөспірімнің құрылымын оның айналасындағы адамдар, әлеуметтік орта мен қарым-қатынас жасау арқылы анықтайды.

Психологиялық зерттеулерде неміс психологы К. Левин теориясының социогенетикалық тұрғыда алатын орны ерекше деп саналады. Оның ойынша адамның мінез-құлық, жүріс-тұрыс ерекшеліктері, бір жағынан, тұлғаның қасиеттерімен, ал, екінші жағынан, оны қоршаған ортамен анықталады. Сонда, тұлға қасиеттері мен қоршаған орта өте тығыз байланысты болады.

К. Левин теориясын толықтырған ағылшын психологы Д. Бомберам пікірінше, биогенетикалық та және социогенетикалық тұрғы да жасөспірімдердің психикалық дамуын ең басты факторлардың әсері ретінде қарасырады. Д. Бамберам биогентикалық және социогенетикалық тұрғылардың негізінде психогенетиканы қорытып шығарды. Ол бәрінен бұрын жасөспірімнің психикалық даму процесін алдыңғы орынға қояды. Осыған орай Д.Бамберам психикалық дамуды түсіндіретін үш бағытты бөліп көрсетеді.

1) Эмоция мен мінез-құлықтың, жүріс-тұрыстың өзгерісін, жетілуін түсіндіретін психодинамикалық концепция.

2) Зияттылық және таным қабілеттерінің дамуына байланысты когнетивті яғни танымдық немесе когнетивті-генетикалық теориялар.

3) Тұлғаның біртұтастай дамуын қарастыратын «персонологиялық», яғни тұлғалық негіздер.

Қазіргі кезде жасөспірім дамуын түсіндіретін психодинамикалық теорияның негізін қалаған танымал американ психологы Э. Эриксон болды. Ол өзінің психологиялық жұмыстарын З. Фрейдтің психоанализ ағымының өкілі ретінде бастап, өзінің философия-методологиялық ұстамын бекіткен. Мұнда, белгілі австриялық психиатр, психоанализдің негізін қалаушы З.Фрейдтің ойынша дамудың ең негізгі қозғаушы күші тұлғаның биологиялық қажеттіліктері (либидо) болып табылады.

Ш. Бюллер жасөспірім кезеңді фазаларға бөліп қарастырады. Негативті фаза пубертантты кезеңде басталады. Жалпы, негативті кезеңге жеткіншектердің дамуын қоюға болады. Ал, позитивті фазада өмірге деген қызығушылық; басқа адамға деген сезім; табиғатты түсіну т.с.с. пайда болады. Бұл фазаны жасөспірімдерге қатысты деуге болады.

Э. Штерн жасөспірім кезеңін тұлға қалыптасуының бір кезеңі деп қарастырды. Оның ойынша психологияның барлық бағыттары үшін ортақ мәселе тұлғаның дамуы болу керек.

А.В. Мудрик жасөспірім кезеңді екіжақтылықпен және қарама-қайшылықпен сипатталады деп анықтайды. Оның еңбектерінде жасөспірім есейген бала, бірақ, ересек адам емес деп қарастырылады. Сонымен қатар, А.В. Мудрик жасөспірімді барынша ақпаратталған, бірақ, көп дүниені әлі жетік білмейді деп пайымдайды.

Ст. Холл бірнеше негізгі қарама-қайшылықтарды бөліп көрсете отырып, ғылымда тұңғыш рет жасөспірім мінезіндегі амбиваленттілік пен пародоксальдықты сипаттаған. Оның ұстанымы бойынша шектен тыс белсенділік қажуға; шектен тыс көңілділік мұңға; өзіне сенімділік ұялшақтық пен қорқынышқа; эгоизм альтруизмге; жоғары деңгейдегі адамгершілік пендешілікке; ашық қарым-қатынас тұйықтыққа; аса сезімталдық апатияға; аса құштарлық пен бірбеткейлік; білуге деген ынта ақыл-ойдың енжарлығына; кітап оқуға деген құмарлық жек көруге күрт алмаса беруі жасөспірімнің бойына сыйыса беретін ерекшеліктер болып табылады. Ол жасөспірім шақты «боран мен тегеурін кезеңі» деп атайды. Ст. Холл жасөспірім кезеңнің мазмұнын «өзіндік сана-сезімнің дағдарысы» деп сипаттайды.

Жасөспірім шақты зерттегендердің бірі неміс философы, психологі Э. Шпрангер жасөспірім кезеңін қыз балалар үшін 13-19 жас, ер балалар үшін 14-21 жас деп қарастырды. Э. Шпрангер жасөспірім кезеңнің мәдени-психологиялық концепциясын жасады. Э. Шпрангер бойынша жасөспірім кезеңі баланың мәдениет деңгейіне көтерілу шағы болып табылады.

Э. Шпрангер жасөспірімдердің дамуының үш типін бөліп көрсетеді:

1) Жасөспірімнің аса күшті қарқынмен, дағдарысты дамуы. Бұл даму типі жасөспірім үшін оның екінші рет дүниеге келуімен барабар болады. Соның арқасында жасөспірімде жаңадан өзіндік «Мені» пайда болады.

2) Жасөспірімнің өте баяу, ақырын, біртіндеп дамуы. Мұнда жеткіншек шақтан жасөспірім ересектік өмірге ептеп қана, ешқандай қиындықсыз өтеді.

3) Жасөспірімнің белсенді және саналы түрде өзін тәрбиелеуі; өзін-өзі қалыптастыруы арқылы даму типі. Мұнда жасөспірім өзінің ерік-жігерінің күшімен ішкі шиеленістерін, мазасыздығын басып, жеңеді. Бұл даму типі өзін-өзі бақылауы және өзін-өзі тәртіпке келтіруі жоғары деңгейдегі адамға тән.

К. Юнг бойынша жасөспірім кезеңі дағдарыспен сипатталады.

А. Гезел бойынша да 11 мен 21 жас аралығы ең маңызды жас кезеңі болып табылады. 15 жаста А. Гезелдің ойынша жасөспірім рухани ішкі жан-дүниесін дамытуға; тәуелсіздікті сақтауға; ұстамдылық танытуға; өзін-өзі тәрбиелеуге өте сезімтал болады.

16 жаста жасөспірімде салмақтылық пайда бола бастайды Оның жауапкершілігі ұлғайып, эмоция тұрақтанады. Жасөспірім бұл жасында қарым- қатынасқа, болашаққа бағыт-бағдар жасайды. Сонымен, жасөспірім шақта адам өзінің өмір сүрудің мағынасын іздейді.

**6.2 Жасөспірімдердің мазасыздануы мен суицидтік жағдайларға баруы**

жасөспірімдер арасында да мазасыздану, қажу, күмәндану, уайымға салыну, сәтсіздіктер мен жағымсыз жағдайларды сезіну, балалардың қысымға түсуі, олармен ата-ананың ашық сөйлесуге уақыттың болмауы сияқты психологиялық деңгейдегі мәселелердің дұрыс шешім таппауынан қазіргі кезде мазасыздану мен суицидтің қоғамда кеңінен етек алып бара жатыр.

Жасөспірімдердің өздеріне қол жұмсауының келесідей себептері психологиялық, педагогикалық зерттеулерде қарастырылады:

1. Жасөспірімнің ағзасындағы және физикалық жетілуіндегі кемістіктер. Жасөспірімдерді ересектер өздері бастамашы болып, жақын тартып, тіл табыса алса ғана олар қарым-қатынаста үйірсектік таныта алады. Бірақ, көптеген ересектердің өздерінің қарым-қатынас жасауға психологиялық даярлығы, қабілеті, уақыты, жағдайы келе бермейді. Сондықтан жасөспірім шақта көптеген балалардың өзімен өзі болып, ішкі жан-дүниесін ашық айта қоюға даярлығы жеткіліксіз кезең болып табылады. Бұл балалар өздерін көптеген салаларда табысты кейбір қатарластарымен салыстыру арқылы өз-өздерін төмен бағалайды. Әсіресе, кейбір жолдастарының мазақ сөздері, орынсыз қалжыңдары олардың өздерін төменшіктеп санайтын сезімдерін күшейте түседі. Олар кез келген қиын жағдайларда қатарластарына қарағанда өздерін нашар сезінеді.

2. Баланың эгоцентризмі және еркелігі. Жасөспірімнің суицидіне кейде асқан еркелік себеп болады. Бетінен қақпай, тым шолжаң өскен баллада жасөспірім шақта бәрін алу және орнына ешнәрсе қайтармау әдеті орнығып қалады. Оларда еш қиындықсыз, оңай ғана басқалардың алдында артықшылыққа ие болу өмір стилі ретінде қалыптасады. Эгоцентрист жасөспірім кез келген қиыншылық жағдайында тек бір ғана реакция танытады. Ол – әрқашан өзіне емес, басқа адамдарға талап қою. Ал, қойған талаптары ойынан шықпаса, мұндай жасөспірімге басқалар дұшпан ретінде көрінеді.

3. Жасөспірімнің әлеуметтік мезо, микроортада шеттеліп қалуы. Отбасында, мектепте, қатарластарының ресми және ресми емес топтарында түрлі субъективті және объективті себептермен шеттетіліп қалған жасөспірім достыққа, ынтымақтастыққа және сүйіспеншілікке сенбейді. Ол тіршілік жағдайында түрлі қиыншылықтарға кездесе отырып, оны өзі асыра түседі.

4. Белгісіз себептермен суицидтік әрекетке әуестік. Суицидтік әрекетке адам өліміне жеткізген өз-өзіне қол жұмсау, суицидтік талпыныс және суицидті жоспарлау жатады. Алайда, кейбір авторлар орындалған суицидті және орындалмаған суицидті екі түрлі құбылыстар деп есептейді. Қандай болмасын жасөспірімнің суицидтік әрекеті кейде олардың өзін-өзі құртатын ішімдік, темекі шегу, нашақорлық, қомағайлық сияқты аутоде-

структивтік жағдаймен анықталады.

5. Жасөспірімдердің әлеуметтік-психологиялық бейімделуіне оңтайлы мүмкіндік бермейтін сыртқы факторлар. Жасөспірімнің алған тәрбиесінің жеткіліксіз деңгейіне байланысты оның кез келген ортаға бейімделуі күрделі мәселе болуы мүмкін. Осы орайда

жасөспірімнің суицидіне кейде оның жақын досының болмауы; отбасында, сыныпта, кез келген өзі қалайтын топта оқшау қалуы; оқуда үлгерімінің төмендеуі; ересектермен, жақын туған-туыспен қарым-қатынастың нашарлап кетуі себеп болады.

6. Жасөспірімдердің жағымсыз эмоциялық күйлерден шыға алмауы. Тұлға бойында жағымсыз эмоциялық күйлер – күйзеліс, уайым, мұң, сағыныш, өкініш, т.с.с. жинақтала берсе, ең соңында күрделі психикалық мәселе шығады. Жасөспірімнің жағымсыз эмоциялық күйлеріне отбасында болған кикілжің; ата-ана тарапынан жазалау шаралары; басқалардың өзін жақтырмауын сезіну; оған моральдық тақырыпта кінәрат қою сияқты жағдайлар себеп болады.

Жалпы, жасөспірімдердің қылмыс жасау себептері ғылым мен тәжірибеде былайша жіктеледі:

• жасөспірімдер тәрбиеленіп отырған ортаның әлеуметтік деңгейінің және отбасындағы құқықтық мәдениеттің төмен болуы;

• жасөспірімдердің оқу мотивтерінің төмен деңгейі;

• жасөспірімдердің бос уақытының, тұрмыстық және еңбек жағдайының дұрыс ұйымдастырылмауы;

• қылмыстың алдын алуға қатысты ата-ананың, әлеуметтік педагогтардың, мектеп инспекторларының, психологтардың, мұғалімдердің іс-әрекетінің төмен дәрежеде болуы

• мектептегі оқуды тастап кету; т.с.с.

Қылмыс жасаудың алдын алу үшін ата-аналар және білім беру қызметкерлері жасөспірімнің тұлғалық дамуына қолайлы жағдайды жасаулары қажет.

Атап айтқанда:

• әлеуметтік ортада оң эмоциялық жағдайдың болуы;

• әлеуметтік ортада материалдық жағдайдың жеткілікті жасалуы;

• әлеуметтік ортада позитивті қарым-қатынас жасау;

• жасөспірімдерді спорттық және техникалық іс-шараларға тарту;

• жасөспірімдердің өз күштеріне деген сенімділігін қолдау үшін, қоғамдық іс-шараларға қатыстыру;

• жасөспірімдердің «жетістікке жету» ұмтылысын дамыту;

• жасөспірімдердің қылықтарын қатаң бақылау;

• девиантты мінез-құлықтың алдын алу іс-шараларын жүргізу;

• жасөспірімнің араласу ортасын қатаң бақылауға алу; т.с.с.

Осы орайда психологияның, педагогиканың сәйкес салаларында 12-17 жас аралығында бала тәрбиелеп отырған ата-аналарға түрлі кеңестер беріледі.

Оларды топтастырып, былайша көрсетуге болады.

- Бұрынғы жас шағына қарағанда жасөспірімге басқаша қатынас керек болады.

- Жасөспірімнің өзін, бет-әлпетін, дене бітімін күтуіне баса назар аударуы тәрбие нәтижесі болады.

- Жасөспірім шақта болатын бала өзінің дене бітіміндегі, сырт келбетіндегі өзгерістерді қабылдауына көмектесу қажет. Жасөспірім шақта баланың сырт келбеті, дене бітімі өзгереді.

- Жасөспірім шақта баланың әлеуметтік ортаны қабылдауы өзгереді. Жасөспірімнің дамуы үшін өзінен ересек адамдармен қарым-қатынас жасау маңызды болады. Ал, жұрттың ыңғайына жығылғыш, біреудің рөлін ойнап жүрген жастарды әдетте замандастары қабылдай қоймайды. Сондықтан, тек өзіне сенімді тұлғалар қоғамда өз орнын таба алатынын ұмытпай, ата-ана баласын әлеуметтік ортаны дәлме-дәл қабылдап, дұрыс қарым-қатынас жасауға тәрбиелеуі тиіс.

- Жасөспірім үшін ата-ананың жақындығы, өзімен ересек адамдай қатынас жасауы, оны дәлме-дәл бағалап қабылдауы құнды болады. Жасөспірім кезінде түрлі әлеуметтік рөлдерде болуына байланысты баланың өзін-өзі бағалауы қалыптасады. Егер, жасөспірімді өз ата-анасы жақын тартпаса, онда оны басқа бір топ немесе көшедегі қатарластары қатарына қосып алады. Ал, табиғи қалпында қабылдап, жақын тартқан адамдарға жасөспірім өзін қарыздар сезініп, соның қасынан табылуға тырысады. Кейбір жасөспірімдер тобында арақ ішу немесе темекі шегу ересек өмірдің белгісі (символы) болып саналады. Олар үшін кейде тіпті темекі шегу қарым-қатынас жасау атрибутына айналады.

- Жасөспірім кезеңде балаға ата-ана тарапынан неғұрлым көп шектеу қойылса, ол соғұрлым отбасынан алшақтай беретінін ұмытпау керек. Сондықтан, жасөспірімге, оның іс-әрекетіне деген көзқарасты өзгерту қажет.

- Шешім таба алу мен сабырлылық – ата-ананың маңызды қасиеттерінің бірі. Жасөспірімнің өтпелі кезеңінде ата-анасы баласын қолдап, оны сыйлап, жақсы көрсе, балаға бұл жағымды әсер етері сөзсіз. Ата-анасы неғұрлым сабыр сақтап, жасөспіріммен тіл табыса алса, оның өтпелі кезеңі де соғұрлым қиындықсыз, жайлы өтеді. Ата-ананың қолдауы педагогикалық талаптарға сәйкес келсе, жасөспірім өтпелі кезеңнен тез өтіп, ересек адам ретінде дербестікке ие болып шығады.

- Жасөспірімнің мейрімді, туған-туыстарын жақсы көретін адам болып өсуі оның өзіне деген мейіріммен анықталатынын білу қажет.

- Жасөспірімнің тәуелсіздікке ұмтылуы – қалыпты жағдай. Егер бұл әрекеті ата-ананың көзқарасына сай келмейтін болса, онда оған әсіре сезімталдық білдіру керек емес. Ата-ана баласына деген қатынасын ешқашан жағымсыз эмоциямен білдірмеуі тиіс. Ашуланып, дауыс көтеруден ата-анаың аулақ болғаны абзал. Себебі, жасөспірім ата-анасының өз эмоциясын реттей алмағанын көрген сайын оған деген құрметі әлсірей түседі.

- Кейбір ата-ана жасөспірім балаларына үлкен кісілерше, өз қатарласынша қарауы тым кең ауқымды болады. Бұл әрине жақсы. Бірақ, мұның артында ата-ананың өз басындағы, бүкіл отбасындағы психологиялық қиындықтарды баланың мойнына іліп тастау мақсаты тұрмауы тиіс. Ата-ананың баламен қиыншылықтарды бөлісіп, жылып-сықтауына олар әлі психологиялық та, физиологиялық та даму жағынан дайын болмайды. Кері жағдайда жасөспірім өмірде ата-анасының да қорғансыздығын сезіп, қиналады.

- Баламен ақылдасқан дұрыс. Бірақ шешім қабылдауды немесе эмоциялық көмек көрсету сияқты қолдауларды жасөспірімге артып тастауға, оларға психологиялық қысым жасауға болмайды. Жасөспірімнен ата-ананың өз қайғысымен бөлісуін сұраған дұрыс емес. Бұл жағдайда ата-ананың өз баласының алдындағы беделі төмендеп, ол теріс ықпалға мойынсұнғыш болады.

- Ата-ана баласының тәуелсіздігін сақтамай, оны өз айтқанына бағындырса, онда, ол айтқаннан аспайтын, өзіндік пікірі мен еркі жоқ болып өседі. Мұндай балалардың өмірден өз орнын табуы қиын. Кейде мұндай балалар өзінің дербес дамуын тұншықтырған шектен тыс қамқорлығы үшін ата-анасынан кек алуы мүмкін.

- Ата-ана әрқашан өз баласының дербес әрекеттерін құптап, оны қолдайтынын және сенім артатынын білдіріп отырғаны дұрыс. Баланы үнемі ақыл-кеңес айтып отыруды қажет ететін қорғансыз адам деп есептемеу керек.

Жалпы, адам өмірінің барлық кезеңінде жасөспірімдердің мәселелері қоғам үшін аса көкейтесті болады.

**6.3 Жасөспірімдердегі девиантты мінез-құлықтың пайда болу факторлары**

*Қазіргі уақыттағы көптеген ресми құжаттарда, зерттеу мәліметтерінде 14-16 жас аралығындағы жасөспірімдердің қылмыс жасауға қатысты саны артып отырғандығы келтіріледі.* Бұған жасөспірімдердің сабаққа бармауынан бастап, үйден қашуы немесе біреудің меншігін тонау, не болмаса оны қасақана бүлдіруі, басқалардың өміріне қауіп төндіруі жатады.

*Сонымен қатар, девиантты мінез-құлықтың тек әлеуметтік құбылыс болып, оны тума ерекшелік ретінде анықтауға келмейтінін көптеген зерттеу нәтижелері көрсетіп отыр. Қоғамда өмір сүрудің алғашқы әліппесін жас ұрпақ әлеуметтік ортадағы қарым-қатынас тәжірибесінен, өзінің отбасынан үйренеді. Халықтың «Ұяда не көрсең ұшқанда соны ілерсің» деген мәтелі тегін айтылмаса керек. Жасөспірімнің девиантты мінез-құлық танытуына оның өмірде әке-шеше мейірімін, қамқорлықты сезінбей өсуі, я болмаса, оған жанашыр нағыз достың болмауы да себепші. Сондай-ақ, жайсыз отбасының, яғни, «қиын» ата-ана санының, девиантты мінез-құлықты отбасының артуы жасөспірімнің қылмыстық жолды таңдауына негіз болары анық.*

Жасөспірімнің девиантты мінез-құлық танытуына себепші отбасындағы күрделі мәселелерге мыналар жатады:

- ата-ананың теріс қылықтары;

- отбасында ұдайы болып тұратын ұрыс, жанжал;

- отбасының толық болмауы, ажырасулардың көбеюі.

Жасөспірімдердің девиантты мінез-құлығы объективті және субъективті факторларға байланысты пайда болады. Жасөспірімде девиантты мінез-құлықтың пайда болуына және жағымсыз жағдайға себепші отбасы тәрбиесі болып табылады. Оның бастыларының бірі – жасөспірім баланың күнделікті жүріс-тұрысын, мінез-құлқын жіте қадағаламау; оның көзінше арақ-шарап ішу; дау-жанжал, ұрыс-керіс туғызу; т.с.с.

Екіншіден, ата-ананың кейбірі тәрбие беруді баланы киіммен, тамақпен қамтамасыз ету, мұң-мұқтажын мүлтіксіз орындап беру деп санайды. Үшіншіден, девиантты мінез-құлықтың пайда болуына жастайынан баланың еңбек дағдыларын қалыптастырмау; балаға тиісті көңіл бөлмеу; отбасындағы ажырасу және ата-ананың қайтадан басқа адамдармен жарасып, отбасын құруы да түрткі болады. Төртіншіден, ата-ананың кейбірі адамгершілік талаптардың мән-мағынасын түсінгенімен, оларды күнделікті өмірде нық ұстанбай, екіжүзділік көрсетіп, сөз бен істерінің арасында алшақтықтың болуы да жасөспірімнің мінез-құлқының жағымсыз тұстарын дамытады. Бесінші себеп – кейбір ата-ананың өмірлік бағдарламасында ала беру, жинай беру, мансапқорлық, менмендік пиғылдар орын алып, адамдарды ақыл–парасатына қарай емес, байлығына, «қажеттілігінен» қарай сый-құрмет көрсетуі. Осындай ортадан шыққан балалардың ұрлыққа, тонауға, жәбір көрсетуге, зорлық-зомбылық жасауға бейім екенін байқауға болады. Алтыншы себеп – балаларын шектен тыс еркелету, мәпелеу, аялау, ерекше жақсы өру, тұрмыстық еңбекке қатыстырмай «ақ саусақтыққа» дағдыландыру, қиындықтарды жеңуге баулымау, еңбек, әдет дағдыларын қалыптастырмау.

Өмірге икемсіз балалар қоғамға жат қылықтарға, темекі-ішімдікке, нашаға, ұрлыққа тез елігіп кетеді. Отбасында кеткен кемшіліктер мектепте одан бетер шиеленісе түседі. Сонымен қатар, отбасындағы тәрбие ісінде кеткен қателіктерге мектептегі жасөспірімнің жеке басын сыйламау, әкімшілік қоқанлоқы көрсету сияқты жағымсыз жайттар қосылуы мүмкін. Жалпы, педагогикалық талапқа сәйкес келмейтін отбасындағы және мектептегі тәрбие ұласып, күрделі жүйе болып кетеді. Соның кесірінен жасөспірімнің мінез-құлқы зорлау, тонау, ұрлық сияқты бейәлеуметтік істерді жасауға әкеп соғады. Сонымен бірге, девиантты мінез-құлықта сипаттық заңдылық байқалады: жасөспірімнің зияттылық дамуы төмен болған сайын оның мінез-құлқы тұрақсыз болады; бейәлеуметтік ықпалға тез түседі. Сондай-ақ, жасөспірімге микроортаның теріс әсері қаншалықты күшті болса, бұл оны аморальді қылықтарға ұрындырмай қоймайды.

Девиантты мінез-құлықты түзету ұзақ мерзімді, арнайы жеке-дара бағыттағы медико-педагогикалық жұмысты қажет етеді.